Bugħaddas ta’ nazzjonalita’ Franċiża, ta’ 59 sena, tilef ħajtu għall-11:30a.m. fil-bajja Ta’ Xwejni, Għawdex. Il-Pulizija marret immedjatament fuq il-post fejn minn investigazzjoni preliminari rriżulta li għal xi raġuni, il-bugħaddas sab ruħu f’diffikulta waqt li kien qiegħed jgħodos ma’ grupp ta’ bugħaddasa fl-imsemmija bajja. Fuq il-post issejħet l-ambulanza, iżda r-raġel ġie ċċertifikat mejjet fuq il-post. Bil-każ ġiet infurmata l-Maġistrat tal-Għassa, li ħatret diversi esperti sabiex jassistuha fl-inkjesta. Il-Pulizija għadha għaddejja bl-investigazzjoni fuq il-każ.